Copa Deputación da Coruña de fútbol

A **Copa de Fútbol Afeccionado Deputación da Coruña**, comunmente coñecida como **Copa Deputación da Coruña** é un torneo futbolístico no que participan anualmente clubs da provincia da Coruña. Organizada pola Federación Galega de Fútbol, conta co patrocinio da Deputación da Coruña, que reparte premios en metálico aos equipos participantes en función do seu desempeño na competición. Foi creada en 1988 co título oficial de **Copa Excelentísima Deputación Provincial da Coruña** e dende entón celebrouse anualmente ata 2019 (agás no ano 1998). Tras varios anos sen disputarse, regresou en 2024 cun novo formato.

O equipo con máis títulos é o Racing Club de Ferrol (6).

## Sistema de competición 
Dende a súa creación en 1988 e ata o 2019, era disputada ao inicio da tempada futbolística, nos meses de xullo e agosto, polos equipos da provincia da Coruña de Segunda B, Terceira, Preferente Autonómica e Primeira Autonómica, mais en varias ocasións teñen participado tamén nela equipos de Segunda e até de Primeira división.

O sistema de competición consistía nun torneo de eliminación directa a partido único en casa do equipo de inferior categoría, e se eran da mesma, no campo do equipo citado en primeiro lugar de acordo co sorteo, con excepción da final, que se celebra no campo que designase a Federación Galega de Fútbol. En caso de empate ao remate dos 90 minutos, o gañador decidíase directamente mediante o lanzamento dunha quenda de penaltis, sen prórroga previa.

A 26ª edición do torneo, celebrada en 2014, bateu o récord de participación con 58 equipos inscritos de catro categorías diferentes e cun total de 153.000 € a repartir en concepto de premios. Nas dúas primeiras roldas só competían os equipos de Primeira Autonómica e Preferente Autonómica, non entrando na competición os clubs de Terceira e Segunda B até a eliminatoria de dezaseisavos de final.

A pandemia de COVID-19 provocou que a edición de 2020 non chegase a disputarse e a competición estivo desaparecida varios anos. No 2024 anunciouse o seu regreso, cun novo formato e co nome oficial de Copa de Fútbol Afeccionado Deputación da Coruña. No seu novo formato, a competición enfronta só a catro equipos, sendo estes os correspondentes campións da Copa da Coruña, a Copa da Costa, a Copa de Ferrol e a Copa do Sar.

Na primeira das semifinais, o Silva SD derrotou por 3-1 ao Eume Deportivo nun partido celebrado o 30 de xuño na Malata, en Ferrol, mentres que na outra, celebrada na mesma data, o San Pedro CF fixo o propio por 4-3 ante o Villestro SD no campo de Santa Isabel, en Santiago. Os vencedores disputaron a final celebrada no campo do Roxo de Cerceda o 4 de xullo de 2012, da que saíu vencedor o conxunto coruñés do Silva SD por un contundente 10-1, proclamándose primeiro gañador deste torneo.

## Supercopa Deputación da Coruña 
O 30 de agosto de 2012 disputouse a Primeira Supercopa Deputación da Coruña, celebrada no campo de Vista Alegre, en Ordes, e que enfrontou á SD Compostela, como vixente campioa da Copa Deputación de 2012, e ao Silva SD, vencedor da I Copa de Campións. O Compostela proclamouse campión tras desfacer na quenda de penaltis o empate a tres rexistrado ao remate dos 90 minutos regulamentarios.

## Notas